Статут горада Мінска (2001)/Глава 4. Адміністрацыя раёна горада
Глава 4. Адміністрацыя раёна горада
Артыкул 30. Статус адміністрацыі раёна горада

Выканаўчым і распарадчым органам на тэрыторыі раёна горада з'яўляецца адміністрацыя раёна, якая валодае правамі юрыдычнай асобы.

Адміністрацыі раёнаў горада ўваходзяць у сістэму органаў выканаўчай улады і з'яўляюцца органамі мясцовага кіравання.

У склад адміністрацыі раёна ўваходзяць кіраўнік адміністрацыі, яго намеснікі, кіраўнік спраў і члены адміністрацыі раёна горада.

Структура і штатная колькасць адміністрацыі раёна зацвярджаюцца выканаўчым камітэтам.
 
Артыкул 31. Кампетэнцыя адміністрацыі раёна горада

Адміністрацыя раёна горада:

 забяспечвае на тэрыторыі раёна выкананне Канстытуцыі Рэспублікі Беларусь і законаў Рэспублікі Беларусь, актаў Прэзідэнта Рэспублікі Беларусь і Урада Рэспублікі Беларусь, выкананне рашэнняў Савета і выканаўчага камітэта, прынятых у межах іх кампетэнцыі;
распрацоўвае і ўносіць на разгляд выканаўчага камітэта схему кіравання тэрыторыяй і яе развіцця, прапановы аб структуры і штатнай колькасці адміністрацыі;
 распараджаецца камунальнай уласнасцю горада ў межах паўнамоцтваў, прадастаўленых Саветам, выступае заснавальнікам арганізацый, заснаваных на камунальнай уласнасці;
 арганізуе атрыманне бюджэтных i iншых даходаў i ажыццяўляе кантроль за іх мэтавым выкарыстаннем;
 па ўзгадненні з выканаўчым камітэтам адкрывае рахункі для назапашвання пазабюджэтных сродкаў;
 кааперыруе са згоды ўласнікаў сродкі прадпрыемстваў, арганізацый, устаноў і аб'яднанняў, арганізуе іх долевы ўдзел у сацыяльным і эканамічным развіцці раёна;
 уносіць на разгляд Савета і яго органаў, выканаўчага камітэта прапановы па ўсіх пытаннях мясцовага значэння і ўдзельнічае ў іх разглядзе;
арганізуе ў парадку, устаноўленым заканадаўствам, кантроль за аховай атмасфернага паветра, вод, лясоў, нетраў, расліннага і жывёльнага свету, а таксама за выкарыстаннем камунальнай уласнасці;
 арганізуе работу органаў тэрытарыяльнага грамадскага самакіравання, склікае сходы, у тым ліку сходы ўпаўнаважаных прадстаўнікоў жыхароў адпаведнай тэрыторыі, забяспечвае выкананне іх рашэнняў;
 узаемадзейнічае на прынцыпах сацыяльнага партнёрства з арганізацыямі, структурамі прафесійных саюзаў, якія працуюць у раёне, у вырашэнні сацыяльна-эканамічных задач;
 разглядае звароты грамадзян і прымае па iх рашэннi ў межах сваёй кампетэнцыі;
 распрацоўвае і ўносіць на разгляд выканаўчага камітэта каштарысы расходаў мясцовай адміністрацыі, забяспечвае іх выкананне;
 вырашае пытанні, звязаныя з землекарыстаннем, у адпаведнасці з заканадаўствам Рэспублікі Беларусь;
 арганізуе будаўніцтва жылых дамоў, аб'ектаў сацыяльна-бытавога прызначэння і інжынерна-транспартнай інфраструктуры, рамонт жыллёвага фонду, дарог, забяспечвае кантроль за ўтрыманнем вуліц, кварталаў, прыдамавых тэрыторый;
 забяспечвае мэтавае выкарыстанне і захаванасць дзяржаўнага жыллёвага фонду;
 вядзе ўлік грамадзян, якія маюць патрэбу ў паляпшэнні жыллёвых умоў, прадстаўляе ім інфармацыю па гэтым пытанні, а таксама ажыццяўляе ::* ::* кантроль за станам такога ўліку ў арганізацыях, размешчаных на тэрыторыі раёна;
 садзейнічае стварэнню і функцыянаванню арганізацый па абслугоўванні насельніцтва адпаведнай тэрыторыі;
 вырашае пытанні, звязаныя з умацаваннем грамадскага парадку;
 стварае ў адпаведнасці з заканадаўствам адміністрацыйную камісію, камісію па справах непаўналетніх, прызыўную камісію, назіральную камісію, камісію па барацьбе з п'янствам, грамадскую камісію па жыллёвых пытаннях, іншыя камісіі;
 арганізуе кантроль за забеспячэннем супрацьпажарных мерапрыемстваў і бяспекі на водах;
 прадстаўляе інтарэсы раёна ў дзяржаўных органах і ў адносінах з арганізацыямі;
 прымае меры па забеспячэнні і абароне інтарэсаў раёна ў судовым парадку;
 арганізуе працу па ўтрыманні ў належным стане помнікаў прыроды, гісторыі і культуры, культавых збудаванняў;
 вырашае пытанні працаўладкавання, адукацыі, прафесійнай падрыхтоўкі, сацыяльна-культурнага, медыцынскага, гандлёвага, транспартнага, бытавога і іншага абслугоўвання жыхароў раёна ў межах і парадку, устаноўленым заканадаўствам;
 садзейнічае развіццю народных традыцый і звычаяў;
 можа выступаць заснавальнікам мясцовых сродкаў масавай інфармацыі;
 ажыццяўляе iншыя прадугледжаныя заканадаўствам паўнамоцтвы, дадзеныя ёй Саветам і выканаўчым камітэтам.

Адміністрацыя раёна дае справаздачу аб сваёй працы перад выканаўчым камітэтам, а таксама сістэматычна інфармуе грамадзян раёна аб сваёй дзейнасці.

Пасяджэнні адміністрацыі раёна праводзяцца яе кіраўніком па меры неабходнасці, але не радзей за адзін раз у месяц і лічацца правамоцнымі, калі ў іх прымае ўдзел не менш за 2/3 членаў ад устаноўленага складу адміністрацыі.

Рашэнні адміністрацыі раёна прымаюцца простай большасцю галасоў ад устаноўленага складу адміністрацыі.

Парадак правядзення пасяджэнняў і прыняцця рашэнняў вызначаецца рэгламентам адміністрацыі раёна.
 
Артыкул 32. Кіраўнік адміністрацыі раёна горада

Кіраўнік адміністрацыі раёна прызначаецца на пасаду і вызваляецца ад пасады старшынёй выканаўчага камітэта па ўзгадненні з Прэзідэнтам Рэспублікі Беларусь. Намеснікі кіраўніка і кіраўнік справамі адміністрацыі прызначаюцца на пасаду і вызваляюцца ад пасады старшынёй выканаўчага камітэта па прадстаўленні кіраўніка адміністрацыі.

Кіраўнік адміністрацыі раёна:

 кіруе дзейнасцю адміністрацыі;
 зацвярджае па ўзгадненні са старшынёй выканаўчага камітэта персанальны склад адміністрацыі раёна, за выключэннем намеснікаў кіраўніка і ::* кіраўніка справамі адміністрацыі;
 прызначае на пасаду і вызваляе ад пасады супрацоўнікаў адміністрацыі;
 арганізуе работу па падрыхтоўцы пасяджэнняў адміністрацыі, вядзе гэтыя пасяджэнні;
 арганізуе і кантралюе выкананне рашэнняў адміністрацыі;
 размяркоўвае функцыі паміж сваімі намеснікамі, іншымі супрацоўнікамі адміністрацыі;
 падпісвае дагаворы, фінансавыя і банкаўскія дакументы, з'яўляецца галоўным распарадчыкам крэдытаў;
 прымяняе да супрацоўнікаў адміністрацыі меры заахвочвання, накладае на іх у адпаведнасці з заканадаўствам дысцыплінарныя спагнанні;
 прадстаўляе адміністрацыю ў адносінах з іншымі дзяржаўнымі органамі, а таксама арганізацыямі і грамадзянамі;
 падпісвае рашэнні адміністрацыі і пратаколы яе пасяджэнняў, выдае ў межах сваёй кампетэнцыі распараджэнні;
 ажыццяўляе іншыя паўнамоцтвы, прадугледжаныя заканадаўствам.